Naď, Jaroslav, minister obrany SR (2020-06-03):
Áno, rozhodol som sa vystúpiť. Ďakujem pekne, pán predsedajúci, lebo sa nám blíži sedemnásta hodina a niektoré moje poznámky k fantastickým objavom geopolitikov od Kotlebu by zapadli prachom do zajtra, tak radšej zareagujem hneď. Začnem vystúpením pána Mizíka, ktorý si odkladá a zase vykladá počítač presne podľa toho, ako s ním nevie pracovať, aby náhodou nebol nejaký záznam o tom, že na ňom robí, lebo to by znamenalo klamanie súdu. Tri body, tri body ste povedali, pán Mizík. Všetky tri klamstvá, respektíve minimálne vtipné momenty. Začnem tým, že Francúzsko vystúpilo z NATO. Nuž, nevystúpilo, čiže klamstvo, ček (minister urobil rukou značku v podobe fajky). Ruská federácia je predsa na svojom území. No a tie krajiny NATO nie sú v oblasti NATO? Čiže keď tam majú Rusi 300-tisíc vojakov na jednej hranici, tak je to v poriadku, ale keď tam majú krajiny NATO na pozvanie tých krajín, ktoré sú v NATO, dohromady aj s armádami tých krajín, ktoré tam pôsobia, dohromady možno 120-tisíc, tak to už je problém. To je veľmi zaujímavá úvaha. A posledná vtipná je tá, že naši vojaci tam vlastne idú kvôli nerastnému bohatstvu. Ja som v rýchlosti preveril, že čo sa tam dá zohnať, a údajne tam majú veľmi dobrý jantár. Takže skúsim poprosiť niektorého z našich stopäťdesiatich dvoch vojakov, že nejaký pekný prsteň alebo niečo keby stade mohol doniesť, lebo určite to je veľmi dôležité. Ďalší geopolitik z kotlebovskej partie tu spomenul, že on si pamätá doteraz iba jediný prípad, kedy krajina mimo NATO napadla krajinu NATO. A hovoril, ako Turecko napadlo Cyprus. Nuž, Turecko nie je mimo NATO a Cyprus nie je v NATO. Ešte by som chcel upozorniť na ďalšie mimoriadne kvalitné odborné zhodnotenie od pána Mazureka, áno, právoplatne odsúdeného extrémistu. Vy mňa osočujete, ja hovorím právny status. Ďakujem pekne, pán poslanec Dostál, že si to presne povedal, to som chcel povedať aj ja. Ja vám môžem hovoriť, že ste extrémista odteraz až do konca vášho života. Ale vy, keď budete o mne hovoriť, že som nejaký protislovenský, neviem aký agent, špión, tak je to nič len trápna urážka a ukazuje to váš charakter. A vy hovoríte zrazu, že máte v dokumente napísané, že naši vojaci budú pôsobiť do roku 2023. A kde ste na to prišli, pre boha živého? Vy ste vizionár, že viete, že tá operácia skončí v roku 2023? No vy ste tuším mudrlant, kurník šopa. Ale hovoríte, že celý čas ste sa tu racionálne vyjadrovali. No zobral som len pár vecí a žiadna z nich nebola racionálna. Dovoľte mi ešte jednu chuťovku. Vy ste o sebe povedali, že vy ste mierový extrémista. (Pobavenie v pléne.) Veď to je fantastické. Vy ste vlastne vegetarián, čo žerie mäso. (Smiech v sále a potlesk.) Ďakujem vám krásne. Vy ste naozaj fantastický. Ako je to radosť vás počúvať. Ja som len čakal, keď ste sa tak rozohnili tu, tak som čakal, že tuto povyberáte tie melóny spod tých rúk a začnete ich hádzať po tých ľuďoch, ako ste ich tam hádzali po tom, po tej žene aj s tými malými deťmi a všetkým ste pri tom vykrikovali, čo všetko robíte večer doma s Alahom. No to je vaša záležitosť. To nás nikoho nezaujíma, čo vy robíte s Alahom po večeroch. Takže, vážení priatelia, dovoľte, aby som sa pozastavil poslednýkrát nad tým, že či naozaj sa vy chcete takýmto spôsobom strápňovať, lebo to je fakt zbytočné. Hovoriť tu o tom, že máme ísť do Izraela, však, pán extrémista, pre boha živého! Ako vy rozumiete tomu, že Rusi anektovali náš susedný štát a východná hranica NATO sa musí chrániť, aby nepokračovali? Vy chcete, aby bola východná hranica NATO v Izraeli? Však dobre... (Prerušenie vystúpenia predsedajúcim.)